RESOLUCIÓN do 5 de agosto de 2024 pola que se resolven as solicitudes de subvención convocadas pola Orde do 15 de decembro de 2023 pola que se establecen as bases reguladoras das axudas para os investimentos en transformación e comercialización de produtos agrarios, cofinanciadas polo Fondo Europeo Agrícola de Desenvolvemento Rural (Feader), e se convocan para o exercicio orzamentario de 2024 (código de procedemento MR340A).
Consellería do Medio Rural — III. Outras disposicións — 22/08/2024

A Orde do 15 de decembro de 2023 (publicada no DOG do 5 de xaneiro de 2024) establece as bases reguladoras das axudas para os investimentos en transformación e comercialización de produtos agrarios, cofinanciadas polo Fondo Europeo Agrícola de Desenvolvemento Rural (Feader), e convoca as do exercicio orzamentario de 2024.
As axudas convocadas consisten en subvencións, así como en garantías para préstamos destinados a financiar os investimentos. A concesión das subvencións, segundo establecen as bases reguladoras, efectuarase mediante concorrencia competitiva.
De conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións convocadas mediante concorrencia competitiva deben ser obxecto de publicación no Diario Oficial de Galicia, a cal producirá os mesmos efectos da notificación.
Unha vez finalizada a fase de instrución das solicitudes recibidas, avaliadas as solicitudes pola Comisión de Valoración prevista no artigo 14 das bases reguladoras, e tendo en conta as dispoñibilidades orzamentarias, procede resolver a convocatoria.
Por outra parte, de conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, o beneficiario, a cantidade concedida e a finalidade ou finalidades da subvención.
Por todo o indicado,
Primeiro. Conceder as subvencións convocadas pola Orde do 15 de decembro de 2023 (publicada no DOG do 5 de xaneiro de 2024), que establece as bases reguladoras das axudas para os investimentos en transformación e comercialización de produtos agrarios, cofinanciadas polo Fondo Europeo Agrícola de Desenvolvemento Rural (Feader), e convoca as do exercicio orzamentario de 2024, que se relacionan no anexo I, como consecuencia da aplicación dos criterios de valoración e de preferencia establecidos no artigo 14 da convocatoria, polas contías e anualidades que se reflicten no anexo, e con cargo á aplicación 45.04.741A.770.0 e proxecto 2023 00154 dos orzamentos xerais da Comunidade Autónoma de Galicia para os anos 2024, 2025 e 2026.
Estas axudas teñen por finalidade incentivar os investimentos para a transformación e comercialización de produtos agrarios.
Segundo. Denegar a solicitude de subvención que se relaciona no anexo II por non acadar a puntuación mínima de 20 puntos necesaria para a concesión da subvención, tal como se establece no número 1 do artigo 14 da orde.
Terceiro. Informar as empresas beneficiarias que figuran no anexo I desta resolución do seguinte:
a) As condicións de aplicación a estas axudas son con carácter xeral as establecidas na Orde desta Consellería do 15 de decembro de 2023 que regula estas axudas e, supletoriamente, as establecidas na normativa autonómica, estatal e comunitaria aplicable.
b) Non se admitirán modificacións dos investimentos aprobados nin do calendario e datas máximas de xustificación establecidas, salvo nos casos e condicións admitidos no artigo 20 da Orde do 15 de decembro de 2023.
c) Para la concesión destas axudas e o establecemento das súas características tívose en conta a información e a documentación incluída coas solicitudes de axuda. Calquera modificación que afecte esta información ou documentación achegada poderá dar lugar á modificación desta resolución, coa revogación da axuda, se é o caso.
d) A subvención concedida aboarase nas anualidades indicadas no calendario de execución establecido para cada beneficiario, e incluído no anexo I desta resolución, coas datas máximas de xustificación para cada anualidade indicadas a continuación:
e) Para pagar a subvención correspondente a cada anualidade, o beneficiario deberá cumprir as condicións establecidas na Orde do 15 de decembro de 2023 e presentar a documentación indicada no seu artigo 19, así como, no caso de pagamentos da última anualidade da axuda, presentar a documentación particular indicada no anexo I desta resolución, todo isto sen superar as datas máximas de xustificación indicadas anteriormente. No caso de pagamentos á conta superiores a 18.000 €, deberá presentar unha garantía do 110 % do importe do/dos pago/s.
f) Se o beneficiario da axuda cumpre as condicións establecidas na resolución de concesión, executando e xustificando todos os conceptos dos investimentos aprobados nos prazos establecidos, e cumprindo co resto dos requisitos da resolución de concesión, aboarase a totalidade da subvención concedida. Do contrario, procederase conforme o establecido no artigo 22 da Orde do 15 de decembro de 2023, relativo a incumprimentos.
g) A actividade obxecto da axuda, así como os conceptos subvencionados, deberanse manter durante un período non inferior a cinco anos contados a partir da data do pagamento final da axuda. Así mesmo, no caso de empresas non pemes o beneficiario deberá devolver a axuda se, nos dez anos seguintes ao pagamento final da axuda, a actividade produtiva se somete a unha relocalización fóra da Unión Europea.
h) Conforme o disposto no artigo 123.2 do Regulamento (UE) 2021/2115, o beneficiario da axuda deberá levar un sistema de contabilidade separado ou ben un código contable adecuado para todas as transaccións relativas á operación subvencionada.
i) Esta axuda procede do Plan estratéxico da PAC 2023-2027 (PEPAC), e está cofinanciada nun 60 % con fondos da Unión Europea a través do Feader.
j) Conforme o establecido no artigo 65 do Regulamento (UE) 1303/2013 do Parlamento Europeo e do Consello, polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión, ao Fondo Europeo Agrícola de Desenvolvemento Rural e ao Fondo Europeo Marítimo e da Pesca, e polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión e ao Fondo Europeo Marítimo e da Pesca, e se derroga o Regulamento (CE) 1083/2006 do Consello, unha operación poderá recibir axuda dun ou varios fondos EIE ou dun ou varios programas e doutros instrumentos da Unión, a condición de que a partida de gasto incluída nunha solicitude de pagamento para o reembolso por un dos fondos EIE non estea subvencionada por outro fondo ou instrumento da Unión, nin polo mesmo fondo conforme un programa distinto.
Estas axudas son compatibles con instrumentos financeiros comunitarios nas condicións establecidas no artigo 37 do Regulamento (UE) 1303/2013 indicado. En calquera caso, a suma total das axudas concedidas, incluídas as de minimis, no poderá superar as porcentaxes de axuda indicadas no número 2 do artigo 4 da Orde do 15 de decembro de 2023.
k) O beneficiario deberá cumprir coa normativa sobre información e publicidade das axudas do Feader establecida no artigo 6 e no anexo III do Regulamento de execución (UE) 2022/129, do 21 de decembro de 2021, polo que se establecen normas para os tipos de intervención relativos ás sementes oleaxinosas, o algodón e os subprodutos da vinificación en virtude do Regulamento (UE) 2021/2115 do Parlamento e do Consello, así como para os requisitos en materia de información, publicidade e visibilidade relacionados coa axuda da Unión e os plans estratéxicos da PAC, e demais normas de aplicación.
Cuarto. Contra a presente resolución, que pon fin á vía administrativa, poderá interpoñerse potestativamente recurso de reposición ante a conselleira do Medio Rural, no prazo dun mes, contado a partir do día seguinte ao da súa notificación, ou directamente recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses a partir do día seguinte ao da súa notificación, conforme o disposto no artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que os interesados poidan exercer calquera outro dereito que consideren pertinente.
Santiago de Compostela, 5 de agosto de 2024